A BIZOTTSÁG HATÁROZATA
(2004. október 26.)
a Tanács 93/23/EGK irányelvének végrehajtási rendelkezéseiről, a sertéságazat állományának és termelésének statisztikai felmérését illetően
(az értesítés a B(2004) 4090. számú dokumentummal történt)
(EGT vonatkozású szöveg)
(2004/760/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a sertéshús-termelés területén végrehajtandó statisztikai felmérésekről szóló, 1993. június 1-i 93/23/EGK tanácsi irányelvre, (1) és különösen annak 1. cikk (3) bekezdésére, 2. cikk (2) bekezdésére, 3. cikk (2) bekezdésére, 6. cikk (1) és (2) bekezdésére, 8. cikk (1) bekezdésére és 10. cikk (3) bekezdésére,
mivel :
(1)
A Bizottság 1994. május 30-i 94/432/EK határozatát a sertéságazat állományának és termelésének statisztikai felméréséről szóló 93/23/EGK tanácsi irányelvének végrehajtási rendelkezéseiről (2), többször módosították.
(2)
A 93/23/EGK irányelvben előirányzott felmérések megvalósításához szükség van a pontos definíciók megadására. Ennek érdekében indokolt meghatározni azokat a mezőgazdasági üzemeket, amelyek a felmérés körébe tartoznak, és definiálni az állományi nagyságrendeket, valamint a régiókat, melyek keretében a tagállamok feldolgozzák az általuk rendszeres időközönként végrehajtott statisztikai felmérések eredményeit. Tekintettel a vágási statisztikák szempontjaira, szükséges a csontsúly egyéni definíciója.
(3)
A 93/23/EGK irányelv értelmében, a tagállamok - kérésükre - felhatalmazást kaphatnak áprilisi és augusztusi vagy májusi/júniusi felmérések elvégzésére, kiválasztott régiókban, feltéve, hogy ezek a felmérések a sertésállomány minimum 70 %-ára kiterjednek. A tagállamok, amelyek sertésállománya a Közösség összállományához képest csak kis százalékot képvisel, évi egy alkalommal - áprilisban, májusban/júniusban, vagy novemberben/decemberben - végezhetnek felmérést, vagy a regionális bontást részesíthetik előnyben az áprilisi vagy májusi/júniusi felmérés végleges eredményeire vonatkozóan. Végül, a tagállamok - kérésükre - folyamodhatnak az állományi nagyságrend által meghatározott bontáshoz is a tárgyév egy meghatározott hónapjában elvégzett felmérés eredményeit illetően.
(4)
A különböző derogációs lehetőségekkel kapcsolatos igényeket a tagállamok terjesztették elő.
(5)
A Cseh Köztársaság, Ciprus, Észtország, Magyarország, Lettország, Litvánia, Málta, Lengyelország, Szlovákia és Szlovénia csatlakozását követően, indokolt az adaptációs technikák igénybevétele és bizonyos derogációk kiterjesztése az új tagállamokra.
(6)
Az 1059/2003/EK (3) európai parlamenti és tanácsi rendelet megállapította a statisztikai területi egységek közösségi jegyzékét (NUTS) a tagállamokra vonatkozóan; ebből következőleg, indokolt a korábbi definitív regionális szinteket az új jegyzékkel (NUTS) helyettesíteni.
(7)
Következésképp indokolt a 94/432/EK határozat érvénytelenítése.
(8)
E határozat megfelel a mezőgazdasági statisztikai állandó bizottság véleményének,
ELFOGADTA EZT A HATÁROZATOT:
1. cikk
(1) A 93/23/EGK irányelv 2. cikke (2) bekezdésének értelmében egy mezőgazdasági üzem olyan műszaki-gazdasági egységet képez, amely egyedi elbírálás alá esik, és mezőgazdasági termékeket állít elő.
(2) A 93/23/EGK irányelv 1. cikk (1) bekezdésében előirányzott felmérés a következő vizsgálati alanyokra irányul:
a)
mezőgazdasági üzemek, amelyek hasznos mezőgazdasági területe egy hektár vagy annál nagyobb;
b)
olyan üzemek, amelyek hasznos mezőgazdasági területe kevesebb, mint egy hektár, ha bizonyos mértékben eladásra termelnek, vagy ha termelési egységük meghalad bizonyos fizikai küszöbértéket.
(3) Azok a tagállamok, amelyek - kérésük nyomán - más küszöbértéket kívánnak alkalmazni, vállalják e küszöb olyan meghatározását, hogy egyedül a legkisebb üzemek legyenek kizárva, melyek hozzájárulása az érintett tagállam átlagos haszonkulcsához - a Bizottság 85/377/EGK határozata értelmében (4) - nem haladja meg az 1 %-ot.
2. cikk
A 93/23/EGK irányelv 6. cikk (1) bekezdésében előirányzott területi alosztályokra vonatkozóan, a tagállamok az I. mellékletben definiált közösségi statisztikai jegyzék (NUTS) besorolását követik. Nem kell megállapítani az eredményeket olyan régiók esetében, amelyek sertésállománya nem éri el a nemzeti állomány 1 %-át.
3. cikk
A 93/23/EGK irányelv 8. cikk (1) bekezdésében előirányzott állományi nagyságrendek e határozat II. mellékletében szerepelnek.
4. cikk
A 93/23/EGK irányelv 10. cikk (1) bekezdésében említett csontsúly a levágott sertés csontozatának fagyasztott súlya, megnyúzva, egészében vagy hosszában felvágva, kibelezés után, kivéreztetve, a nyelv kivágásával, szőrtelenítve, a szarupaták, a külső nemi szervek, a háj, a vesék és a rekeszizom eltávolításával.
5. cikk
(1) Azon tagállamok listája, melyek felhatalmazást kaptak, hogy április és augusztus vagy május/június hónapokban hajtsák végre a felméréseket, feltéve, hogy a felmérések legalább a sertésállomány 70 %-ra kiterjednek, e határozat III. melléklete a) pontjában található.
(2) Azon tagállamok listája, melyek felhatalmazást kaptak, hogy egyszer egy évben, április, május/június, augusztus vagy november/december hónapokban hajtsák végre a felméréseket, e határozat III. melléklete b) pontjában található.
(3) Azon tagállamok listája, amelyek jogosultak a regionális bontás igénybevételére az áprilisi, májusi/júniusi felmérés eredményeit illetően, e határozat III. melléklete c) pontjában található.
(4) Azon tagállamok listája, amelyek jogosultak az állományi nagyságrendek által meghatározott regionális bontás igénybevételére az év egy meghatározott hónapjának eredményeit illetően, e határozat III. melléklete d) pontjában található.
6. cikk
A 94/432/EK határozat hatályát veszti.
A hatályát vesztett határozatra való hivatkozásokat úgy kell értelmezni, mintha e határozatra vonatkoznának.
7. cikk
E határozat címzettjei a tagállamok.
Kelt Brüsszelben, 2004. október 26-án.